b"\n_START_ARTICLE_\nRegne dels odrisis\n_START_SECTION_\nCapital\n_START_PARAGRAPH_\nLa seva primera capital fou Uscudama o Odr\xc3\xadsia, la moderna Edirne. Seutes III va traslladar la capital a Seut\xc3\xb2polis, al centre de la moderna Bulg\xc3\xa0ria, prop de Kazanl\xc3\xa2k.\n_START_SECTION_\nFormaci\xc3\xb3 del regne\n_START_PARAGRAPH_\nLa primera vegada que els odrisis s\xc3\xb3n esmentats \xc3\xa9s durant l'expedici\xc3\xb3 de Darios I el Gran de P\xc3\xa8rsia contra els escites, en la qual els odrisis, protegits per les seves muntanyes, van conservar la independ\xc3\xa8ncia._NEWLINE_El rei Teres, amb el prestigi derivat de la fortalesa dels odrisis, va incorporar sota el seu govern moltes tribus; els seus dominis van arribar a l'Eux\xc3\xad, tot i que fou derrotat pels tins o tinis (thyni o thynii).\n_START_SECTION_\nGrandesa del regne\n_START_PARAGRAPH_\nEl seu fill Sitalces va dominar quasi tota Tr\xc3\xa0cia entre el Danubi al nord, Abdera a l'oest i l'Eux\xc3\xad a l'est; atenencs i espartans es van disputar la seva alian\xc3\xa7a al comen\xc3\xa7ament de la Guerra del Pelopon\xc3\xa8s. Sitalces va fer una expedici\xc3\xb3 a Maced\xc3\xb2nia contra Perdicas II, a petici\xc3\xb3 del pretendent Amintes i amb el suport d'Atenes, i se suposa que va reunir un ex\xc3\xa8rcit de cent cinquanta mil soldats, dels quals un ter\xc3\xa7 eren cavalleria. Amb aquest ex\xc3\xa8rcit, Sitalces va assolar la pen\xc3\xadnsula Calc\xc3\xaddica, Antemos, Crest\xc3\xb2nia i Migd\xc3\xb2nia, per\xc3\xb2 com que els atenencs no van apar\xc3\xa8ixer i davant l'arribada de l'hivern, el rei va retornar al seu pa\xc3\xads. El 424 aC, es va enfrontar amb els tribalis (triballi) i va resultar mort, i el va succeir el seu nebot Seutes I._NEWLINE_Sota Seutes I, el Regne odrisi va arribar al zenit. A la seva mort, el pa\xc3\xads es va dividir entre almenys tres reis, un dels quals, Medocos o Amadocos, era probablement el seu fill i va regnar sobre el territori central; Mesades (Maesades), que n'era probablement un altre fill, va regnar sobre els tinis, els melandites i els tranipses; i Teres va governar la zona de la costa de l'Eux\xc3\xad, a la part del delta del Danubi. Fou probablement durant el regnat d'Amadocos que els deu mil de Xenofont van passar per Tr\xc3\xa0cia i van ajudar a restablir Seutes, fill de Mesades (que s'havia hagut d'exiliar) com a rei. Probablement, Seutes va governar com a vassall d'Amadocos amb el t\xc3\xadtol d'arcont o governador, per\xc3\xb2 m\xc3\xa9s tard es va fer independent lluitant contra Amadocos, amb el qual es va reconciliar i ambd\xc3\xb3s van entrar en l'alian\xc3\xa7a atenenca sota Trasibul._NEWLINE_M\xc3\xa9s tard, els odrisis apareixen enfrontats amb els atenencs pel Querson\xc3\xa8s traci. Llavors era rei Cotis I (vers 382 a 353 aC), que el 376 aC es va enfrontar amb els tribalis (triballi), que van envair els seus territoris i van arribar fins a Abdera, per\xc3\xb2 en foren rebutjats._NEWLINE_A Cotis, el va succeir el seu fill Quersobleptes, que dominava sobre la costa de l'Eux\xc3\xad, per\xc3\xb2 va esclatar una guerra civil probablement amb els seus germans Berisades i Amadocos, als quals Cotis I va cedir algunes parts del regne i els atenencs van aprofitar les lluites per fer-se amos d'una part del Querson\xc3\xa8s: finalment els hi fou reconegut el 357 aC.\n_START_SECTION_\nDominaci\xc3\xb3 maced\xc3\xb2nica i resist\xc3\xa8ncia\n_START_PARAGRAPH_\nDespr\xc3\xa9s de 9 anys de lluites, Filip II de Maced\xc3\xb2nia va conquerir el pa\xc3\xads (343 aC), que va esdevenir un regne tributari. La submissi\xc3\xb3 degu\xc3\xa9 ser prou completa perqu\xc3\xa8 Filip va fundar col\xc3\xb2nies i ciutats al pa\xc3\xads dels odrisis, incloent-hi Philippopolis, a la dreta de l'Hebros, al cor dels seus dominis. _NEWLINE_La cavalleria odr\xc3\xadsia va servir en l'ex\xc3\xa8rcit d'Alexandre el Gran, dirigida per Agathon, fill de Tyrimmas. Quan el general d'Alexandre, Zofiri, fou derrotat pels getes, els odrisis foren incitats pel seu rei Seutes III a revoltar-se contra els macedonis. A la mort d'Alexandre, Seutes va agafar el partit contra Lis\xc3\xadmac, que dominava a Tr\xc3\xa0cia i tenia un ex\xc3\xa8rcit de 20.000 i 8.000 cavallers. La lluita entre Seutes i Lis\xc3\xadmac va tenir diverses alternatives._NEWLINE_Sota Filip V de Maced\xc3\xb2nia els odrisis encara estaven revoltats. El 211 aC, el rei va reunir un ex\xc3\xa8rcit que aparentment havia d'anar a Bizanci, per\xc3\xb2 en realitat va anar contra els odrisis, per\xc3\xb2 no va aconseguir el seu prop\xc3\xb2sit._NEWLINE_El 183 aC, Filip va fer una nova expedici\xc3\xb3 contra els odrisis, els denteletes i els bessi; va ocupar Filip\xc3\xb2polis i hi va establir una guarnici\xc3\xb3; per\xc3\xb2 nom\xc3\xa9s deixar la zona la guarnici\xc3\xb3 fou expulsada; probablement, els odrisis van tenir el suport dels romans.\n_START_SECTION_\nInflu\xc3\xa8ncia romana\n_START_PARAGRAPH_\nA la caiguda del Regne de Maced\xc3\xb2nia, el romans van tractar amb consideraci\xc3\xb3 els odrisis, que van esdevenir aliats especialment contra tribus enemigues com els bessi. Despr\xc3\xa9s, es coneix molt poc de la seva historia._NEWLINE_El 42 aC, va morir sense successi\xc3\xb3 el rei Sadales, i va llegar el regne a Roma (un dels almenys dos regnes existents a l'\xc3\xa8poca). Brutus en va prendre possessi\xc3\xb3 poc despr\xc3\xa9s en nom de Roma. August va restablir el regne el 31 aC, en agra\xc3\xafment per l'amistat dels odrisis i se'ls va donar a m\xc3\xa9s un territori arrabassat als bessi._NEWLINE_L'any 20 aC, Rematalques (Rhoematalces), regent de tres infants del ja difunt rei Cotis, va aconseguir la submissi\xc3\xb3 dels bessi. Uns anys despr\xc3\xa9s, per\xc3\xb2, els bessi, sota la direcci\xc3\xb3 de Volog\xc3\xa8s (Vologaeses), un sacerdot de Baccus, van expulsar Remetalques cap al Querson\xc3\xa8s; per\xc3\xb2 aviat fou derrotat per Lucius Piso, i Rhoematalces fou restaurat i, sota el seu domini, segons T\xc3\xa0cit, els odrisis van governar tota Tr\xc3\xa0cia._NEWLINE_Despr\xc3\xa9s de la mort de Rematalques, August va dividir el regne entre el seu fill Cotis i el seu germ\xc3\xa0 Rascuporis (Rhascuporis). Cotis fou assassinat per Rascuporis, i Tiberi va dividir el regne entre els fills de Cotis d'un costat (Remetalques i Cotis), i Remetalces fill de Rascuporis, de l'altre, i va nomenar el rom\xc3\xa0 Trebellienus Rufus com a regent dels primers, que eren joves._NEWLINE_Dos anys despr\xc3\xa9s, va esclatar una revolta dels odrisis i els queletes contra el rei Remetalces, que fou assetjat a Filip\xc3\xb2polis. La revolta, dirigida per l\xc3\xadders populars, fou aviat esclafada per P. Velleius. Per\xc3\xb2, un temps despr\xc3\xa9s, l'any 26, les tribus tr\xc3\xa0cies es van tornar a revoltar contra el reclutament, i van haver de ser sotmeses per Poppaeus Sabinus, que va rebre una ins\xc3\xadgnia triomfal._NEWLINE_Claudi va posar fi al Regne odrisi i el va convertir en prov\xc3\xadncia l'any 46."